KommentarDette er et debattinnlegg. Innlegget gir uttrykk for skribentens holdninger. Denne uka ble Tromsø tildelt regjeringens nye storsatsing – et petroleumssenter for nordområdene og Arktis. Mens forskere og stortingspolitikere skålte og talte om framtida, feiret byens barn, med litt mindre pomp og prakt, sin egen nyskapning og storsatsing; Verdens Beste.

Det går ei linje mellom disse begivenhetene som kanskje ikke er så synlig ved første øyekast. Det er selvsagt en tilfeldighet, men en aldri så liten symbolsk tilfeldighet, som vi skal dvele litt ved, at Tromsø på en og samme dag åpner to framtidsarrangementer som faktisk har betydning for hverandre.

Barn og framtidig petroleumsvirksomhet i sårbare Arktis, vil umiddelbart gi en assosiasjon om 1) vi ødelegger miljøet for framtidige generasjoner, 2) vi sikrer framtida for kommende generasjoner. Om du velger det ene standpunktet eller det andre, avhenger av ditt syn på petroleumsvirksomhetens betydning og miljøutfordringer. Uansett ståsted her, det faktum at det skal produseres kunnskap og teknologi med utgangspunkt i Tromsø, er en hyggelig realitet. Og en viktig avgjørelse, samtidig som det er en kommende utfordring med å rekruttere fagfolk. Og gjøre Tromsø by til det foretrukne bosted. Også for familiefolk.

Tromsø er en deilig by. Med unntak av et litt rotet og slitent bysentrum, stive boligpriser og husmangel, er byen en storsjarmør med passelige fordeling mellom sjarm, omsorg og vett. Men kanskje først og fremst for middelaldrende voksne. Jo da, barna har sine tilbud både på skole og fritid, og bevares her er flust med kulturtilbud. Men på det siste området kan det aldri bli nok.

Hvor mange festtaler har vi ikke hørt om det viktige samspillet mellom viktige jobber for voksne og tilbudene for barna? Og folket har mer enn en gang pekt på viktige mangler. Sånn sett finner vi vel knapt et mer verdig tiltak, som rektor Aarbakke og co. burde skålt for i samme slengen, som Verdens Beste – barnefilmfesten som i disse dager samler mer enn 3000 barn ved kinolerretet.

Et yndigere avkom fra Tromsø Internasjonale filmfestival og andre samarbeidspartnere, finnes knapt. Sammen flust med voksenfestivaler og arrangementer året gjennom, er TIFF er et varemerke for byen. At noen ildsjeler tar dette videre og skaper umiddelbare opplevelser med kvalitetsfilm for barn, er det grunn til å rose opp i skyene. Verdens Beste i lange linjer skaper ikke bare tette bånd til moderfestivalen, den gir også identitet til byen og er et bidrag på veien mot en ekte barneby. For det må Tromsø bli, om vi skal lykkes med alle de andre såkalte storsatsingene, enten det er å bygge kunnskapssenteret i nord eller å etablere kompetansearbeidsplasser.

For bak dette står menneskene, som faktisk skal velge å bosette seg her for å gjøre fellesskapsdrømmen virkelig.

Verdens Beste er en vellykket og framtidsretta knoppskyting av noe av det byen er god på; å skape stolthet, engasjement og tilhørighet gjennom fellesskap og kultur.

Endelig var det barnas tur. Vi skal glede oss til fortsettelsen, for Verdens Beste kan bli like stor og viktig som TIFF.

Og vil, sammen alt det andre vi tilbyr barna, bli avgjørende for at vi skal lykkes i ambisjonen å skape varige kompetansearbeidsplasser.